送導江李主簿君俞
作者：司馬光
朝代：宋

paragraphs: 學海無涯富，辭鋒一戰勛。
聲華掩終賈，賦頌繼淵雲。
五斗爲邊吏，千倉飽戍軍。
明恩美尤異，優秩賞能勤。
黄祖陰懷怒，張湯巧用文。
折雖因木秀，燒不變蘭薰。
迹有窮通異，心無得喪分。
龍蛇寧久蟄，玉石豈俱焚。
蜀國花饒思，臨邛酒易醺。
西風時有意，尺紙慰離羣。